May 05,2015
రూ.100 లక్షల కోట్ల మార్కునకు..!
ముంబయి: మార్కెట్లు సోమవారం లాభాల బాట పట్టడంతో భారత స్టాక్‌ ఎక్సేంజీలో (బీఎస్‌ఈ) నమోదు అయిన సంస్థల విలువ తిరిగి రూ. 100 లక్షల కోట్ల మార్కును చేరకున్నాయి. బీఎస్‌ఈలో నమోదు అయిన మొత్తం కంపెనీల క్యాపిటలైజేషన్‌ విలువ ట్రేడింగ్‌ ముగిసే సమయానికి దాదాపు రూ.1,01,68,542 కోట్లుగా నమోదు అయింది. బీఎస్‌ఈ సూచీ సెన్సెక్స్‌ 479.28 పాయింట్ల మేర పెరిగి 27,490 వద్ద స్థిర పడిన సంగతి తెలిసిందే. మార్కెటోల దాదాపు రెండు శాతం వృద్ధి నమోదు అయింది. ఆటోమొబైల్‌ రంగంలో అమ్మకాలు పెరగడం కూడా మార్కెట్‌ సెంటిమెంట్‌లో మరింత ఉత్తేజాన్ని నింపింది. దీనికి తోడు చాలా కంపెనీలు అనుకున్న దానికంటే మెరుగైన ఫలితాలను ప్రకటించడం కూడా మదుపరులలో ఉత్సాహాన్ని నింపాయి.భారత్‌లోని అతిపెద్ద కంపెనీలలో భాగమైన సెన్సెక్స్‌లోని 30 కంపెనీలు మొత్తం మదుపరుల సంపదలోని దాదాపు 50శాతం వాటాను కలిగి ఉంటాయి. వీటి విలువ దాదాపు రూ.44 లక్షల కోట్లు. ప్రంపంచంలో అత్యధికంగా కంపెనీలు నమోదు అయిన సంస్థ బీఎస్‌ఈ. మార్కెట్‌ విలువ పరంగా బీఎస్‌ఈ ప్రపంచంలోనే 10వ అతిపెద్ద ఎక్సేంజీ. ఇందులో 4200 కంపెనీల షేరు వ్యవహారాలు జరుగుతాయి. బీఎస్‌ఈలో దాదాపు 2.7 కోట్ల మంది మదుపరులు తమ లావాదేవీలను నిర్వహిస్తుంటారు. తొలిసారిగా 2014 నవంబరులో బీఎస్‌సీ సంస్థల మార్కెట్‌ విలువ రూ.100 లక్షల కోట్లను చేరుకుంది. 2009లో ఇది రూ.50 లక్షలుగా ఉంది. అయిదు సంవత్సరాలలో మార్కెట్‌ క్యాపిటలైజేషన్‌ ఈ స్థాయికి చేరడం పట్ల సర్వత్రా ఆనందం వ్యక్తం అవుతోంది. కాగా సోమవారం సెన్సెక్స్‌లోని 27 కంపెనీలు లాభాల్లో నిలిచాయి. బీఎస్‌ఈలో 1951 స్టాక్‌లు లాభాల్లో నిలవగా, 831 కంపెనీలు నష్టాల బాట పట్టాయి మరో 106 షేర్లలో ఎలాంటి గొప్ప తేడాలు నమోదు అవలేదు.
మీ స్నేహితులకు రికమెండ్ చెయ్యండి